Document ID: 32015R0377

REGOLAMENT TA' IMPLIMENTAZZJONI TAL-KUMMISSJONI (UE) 2015/377
tat-2 ta' Marzu 2015
li jistabbilixxi l-mudelli għad-dokumenti rikjesti għall-pagament annwali tal-bilanċ annwali skont ir-Regolament (UE) Nru 514/2014 tal-Parlament Ewropew u tal-Kunsill li jistabbilixxi dispożizzjonijiet ġenerali dwar il-Fond għall-Ażil, il-Migrazzjoni u l-Integrazzjoni u dwar l-istrument għal sostenn finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 514/2014 tal-Parlament Ewropew u tal-Kunsill tas-16 ta' April 2014 li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet (1) b'mod partikolari l-Artikolu 44(3) tiegħu,
Billi:
(1)
L-Artikolu 44(1) tar-Regolament (UE) Nru 514/2014 jirrikjedi li kull Stat Membru jissottometti d-dokumenti mitluba taħt l- Artikolu 59(5) tar-Regolament (UE, Euratom) Nru 966/2012 tal-Parlament Ewropew u tal-Kunsill (2) biex iservu ta' talba għal pagament tal-bilanċ annwali. Għal dan l-għan, huwa meħtieġ li jiġu stabbiliti mudelli skont liema dokumenti għandhom jiġu mfassla mill-Istati Membri.
(2)
Sabiex tkun tista' ssir l-applikazzjoni fil-pront tal-miżuri previsti f'dan ir-Regolament u ma jkunx hemm dewmien għat-tħejjija ta' xi talba għall-pagament mill-Istati Membri, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
(3)
Ir-Renju Unit u l-Irlanda huma marbuta bir-Regolament (UE) Nru 514/2014 u konsegwentement huma marbuta b'dan ir-Regolament.
(4)
Mingħajr preġudizzju għall-premessa 47 tar-Regolament (UE) Nru 514/2014, id-Danimarka mhix marbuta mir-Regolament (UE) Nru 514/2014 jew minn dan ir-Regolament.
(5)
Il-miżuri previsti f'dan ir-Regolament huma skont l-opinjoni tal-Kumitat “għall-Fondi għall-Ażil, il-Migrazzjoni u l-Integrazzjoni u s-Sigurtà Interna”
ADOTTAT DAN IR-REGOLAMENT:
Artikolu 1
Il-mudelli ta' talba għal pagament tal-bilanċ annwali
Il-mudelli li għandhom jintużaw għal preżentazzjoni tat-talba għal pagament tal-bilanċ annwali għandhom ikunu kif stabbiliti fl-Anness I sa IV.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
Magħmul fi Brussell, it-2 ta' Marzu 2015.

Labels: 11
5
0
12
15